钦定古今图书集成/明伦汇编/氏族典/第269卷 > 王庶
## 钦定古今图书集成/明伦汇编/氏族典/第269卷 > 王庶

按《宋史王庶传》：“庶字子尚，庆阳人。崇宁五年，举进士
第，以种师道荐，通判怀德军。高宗即位，除鄜延经略
使兼知延安府，累立战功，升龙图阁待制，节制陕西
六路军马。金人大入，庶调兵自沿河至冯翊，据险以
守。金人乘冰渡河，破潼关，秦陇皆震。庶传檄诸路，会
期讨贼。泾原统制曲端雅不欲属庶，以未受命辞。金”
人知端与庶不协，并兵寇鄜延，遂陷延安。庶无所归，
自将百骑驰至襄乐，尚倚端为助。端夺庶节制使印，
又拘縻其官属。会诏庶守京兆，庶先以失律自劾得
罢。时张浚自富平败归，始思庶及端之言可用，乃并
召之。庶地近先至，谓浚曰：“端有反心。”浚亦畏端得士，
始有杀端意矣。绍兴五年，起复，知兴元府、利夔路制
置使，徙知成都。明年，落职奉祠。六年，除湖北安抚使、
知鄂州。七年，以兵部侍郎召入对，口陈秦、蜀利害，上
大喜，即日迁尚书。阅月，拜枢密副使，命措置江、淮边
防。是时，秦桧再相，以和戎为事。金使乌陵思谋至，诏
趣庶还。庶力诋和议，乞诛金使，其言甚切。金又遣萧
通古来许割地，还梓宫，归太后。庶曰：“和议之事，臣所
不知。”凡七疏乞免官，乃以资政殿学士知潭州。十三
年，御史胡汝明论庶讥讪朝政，责道州安置，卒。孝宗
思庶言，追复其官，谥敏节。